text: Røvere varetægtsfængslet efter tyveri og overfald
  11 januar 2015 kl. 16.52
  En ung mand blev tidligt i morges overfaldet af to unge mænd, som stjal både mobil, smykker og pung. Gerningsmændene havde også tidligere på natten lbegået tyveri.
  En ung mand var i byen i Haderslev i nat. Tidligt i morges blev han overfaldet af to gerningsmænd, fortæller Syd- og Sønderjyllands Politi til TV SYD.
  Den unge mand stod med sin mobil, og de to gerningsmænd snuppede den ud af hånden på ham og løb. Den unge mand løb efter dem.
  - De to gerningsmænd overfalder ham så med slag og spark, og stjæler ud over hans telefon også pung og et ur, siger vagtchefen til TV SYD.
  Kort efter fanger politiet den ene af de to mænd, som har alle stjålne genstande på sig. Cirka fem minutter efter fanger de også gerningsmand nummer to.
  - Han har en anden pung på sig end sin egen. Det viser sig så, at de to gerningsmænd tidligere på natten har stjålet fra en kvinde, siger vagtchefen.
  De to gerningsmænd er varetægtsfængslet indtil den 3. februar, sigtet for røveri og tyveri.
  